Predkladacia správa

Materiál je predkladaný na rokovanie vlády SR z vlastnej iniciatívy. Návrh vychádza z požiadaviek financujúcich bánk, podmieňujúcich finančné transakcie v prospech Železníc SR ich zabezpečením štátnou zárukou. Správa  charakterizuje dôvody zdôvodňujúce potrebu prerokovanie a schválenia úverových a záručných podmienok medzi Slovenskou republikou a konzorciom bánk pozostávajúcim z Tatra banky, a.s., Citibank (Slovakia) a.s. a VÚB, a.s. (ďalej aj ako „konzorcium bánk“), návrh Zmluvy o úvere a Zmluvy o záruke a odškodnení, ktoré sú súčasťou predkladaného materiálu.
Návrh zákona o štátnom rozpočte na rok 2002 definoval vo výdavkovej časti prostriedky na financovanie výkonov vo verejnom záujme v objeme 1 842 716 tis. Sk, z ktorých  1 037 449 tis. Sk bolo určených na krytie straty Železničnej spoločnosti, a.s. z výkonov železničnej osobnej dopravy. Z realizácie objednávky štátu vyplýva štátnym rozpočtom nekrytá strata pre Železničnú spoločnosť, a.s. na rok 2002 v objeme 4 165 mil. Sk, ktorú zmluva navrhuje alternatívne financovať ešte v roku 2002 úverom so štátnou garanciou.
Návrh zmluvy o výkonoch vo verejnom záujme na rok 2002 vychádza z objednávky výkonov v železničnej osobnej doprave v nezmenenom rozsahu vlakových kilometrov oproti roku 2001. Štát si objednal 34 mil. vlakových kilometrov v kategórii vlakov Ex, R, Zr, Os, Sv. K uvedenému objemu prináležia naviac aj technologické výkony rušňových vlakov v objeme cca 1 mil. vlakových kilometrov. Súčasťou tejto spoločenskej objednávky nie sú výkony vlakov kategórie IC a EC, ktoré Železničná spoločnosť, a.s. zabezpečuje v rámci svojich vlastných obchodných aktivít.
Objednávaným výkonom zodpovedajú ekonomicky oprávnené náklady (EON) v objeme 
7 208 mil. Sk. Po odpočítaní tržieb za prepravu cestujúcich v objeme 2 005 mil.Sk a úhrade zo štátneho rozpočtu (1 037 mil.Sk) vyplýva potreba prefinancovania nekrytej straty v objeme 4 165 mil.Sk. To mesačne vyžaduje 347 mil.Sk, ktoré Železničná spoločnosť, a.s. bez úveru so štátnou zárukou nie je schopná sama prefinancovať. Pri kalkulácii sa vychádzalo zo základnej stratégie a zostavy podnikateľského plánu Železničnej spoločnosti, a.s. na rok 2002, návrhu zmluvy o výkonoch vo verejnom záujme na rok 2002 t.j. objednávaných výkonov a platných cien určených MF SR.
Žiadosť generálneho riaditeľa a prílohy k nemu definujú EON iba v rozsahu 6 918 mil. Sk, a z toho vyplývajúcu nekrytú stratu v objeme 3 783 mil. Sk. Rozdiel v hodnotách v predkladacej správe a žiadosti generáneho riaditeľa Železničnej spoločnosti, a.s. je spôsobený skutočnosťou, že pri rokovaniach s bankami je ako relevantný výkaz používaný schválený podnikateľský plán na rok 2002, ktorý rozpočtuje tieto čiastky. Zvýšené objemy nákladov a nekrytej straty uvádzané v tejto predkladacej správe vychádzajú z návrhu zmluvy o výkonoch vo verejnom záujme na rok 2002, ktorý bude predkladaný na rokovanie vlády SR. 
Železničná spoločnosť, a.s. po dôkladnom neverejnom výbere vykonanom v spolupráci s pracovníkmi štátnej správy Slovenskej republiky na základe predložených indikatívnych ponúk vybrala na prefinancovanie nekrytej straty z realizovaných výkonov vo verejnom záujme v osobnej doprave Železničnej spoločnosti, a.s. v roku 2002 ponuku konzorcia bánk pozostávajúceho z Tatra banky, a.s., Citibank (Slovakia) a.s. a VÚB, a.s. vo výške 3.000.000.000,- Sk.
Vo veci ponuky vyššie uvedeného konzorcia bánk sa jedná o 5 ročný, splátkový úver vo výške 3.000.000.000,- Sk s odkladom splácania istiny úveru v dĺžke 3 rokov. Konečné parametre, podmienky a dokumentácia transakcie budú uzavreté po vzájomnej dohode medzi Dlžníkom a konzorciom bánk pri uzatváraní úverovej zmluvy a súvisiacej ručiteľskej zmluvy. 
Ďalšie indikatívne parametre a podmienky ponuky konzorcia bánk 
(Kedykoľvek môžu byť predmetom zmeny)

Dlžník	Železničná spoločnosť, a.s.	
Veriteľ  	Tatra banka, a.s., Citibank (Slovakia) a.s. a VÚB, a.s.	
Suma istiny	3.000.000.000,- Sk	
Druh úveru	Strednodobý, splátkový	
Úroková sadzba	3M BRIBOR + 0,42 % p.a.	
Splatnosť	5. výročie uzatvorenia zmluvy	
Odklad splácania Úveru	3 roky odo dňa uzatvorenia zmluvy	
Záruka	Štátna záruka prevzatá vládou SR do výšky 100% úveru a do výšky 100% úrokov	
Poverený veriteľ 	Tatra banka, a.s.	
Účel použitia	Na prefinancovanie časti nekrytých výkonov vo verejnom záujme v osobnej doprave za používanie dopravnej cesty	
Začiatok čerpania	1. - 2. Q. 2002	
Obdobie čerpania	do 3 mesiacov 	
Spôsob čerpania	v tranžiach, resp. jednorázovo	
Splácanie úveru	štvrťročné splátky;
1. až 8. splátka –  vo výške 187.500 tis. Sk
posledná splátka –  v deň konečnej splatnosti úveru vo výške 
1,5 mld. Sk	
Spracovateľský poplatok 	0,25 % zo sumy istiny jednorázovo	
Poplatok pre povereného veriteľa	100.000,- Sk ročne	

Navrhnutý postup financovania straty z výkonov vo verejnom záujme je alternatívnym riešením v súlade s  4, odsekom 6, zákona NR SR č. 231/1999 Z.z. o štátnej pomoci v znení zákona NR SR č. 434/2001 Z.z. a v súlade s uzneseniami vlády Slovenskej republiky číslo 544/1999 a 830/2000. Úver bude použitý na financovanie poplatku za použitie dopravnej cesty a priamych nákladov súvisiacich s vykonávaním verejnej osobnej dopravy v zmysle zmluvy so štátom o VVZ na rok 2002.
Zdroje na prefinancovanie plánovanej straty na rok 2002 získané formou úveru budú nárokované v štátnom rozpočte na rok 2003, resp. v ďalších rokoch podľa možností príslušného štátneho rozpočtu. V súlade s navrhovaným spôsobom prefinancovania tejto straty žiadame o poskytnutie štátnej záruky za úver pre Železničnú spoločnosť, a.s..
Uvedený materiál neobsahuje dokumenty požadované v zmysle Nariadenia vlády SR 
č. 91/1996 Z.z. v znení neskorších zmien,  2, Ods. 2, písm. c) - účtovnú závierku za predchádzajúci rok overenú audítorom, vzhľadom na termín založenia spoločnosti (od 1.1.2002) a dokument požadovaný pod písm. i) – zoznam majetku s jeho ocenením, vzhľadom na ešte neukončený proces jeho preceňovania a následného vloženia do aktív spoločnosti v zmysle vládou schváleného postupu súvisiaceho s transformáciou bývalých ŽSR. 
Návrh na prevzatie štátnej záruky za úver pre Železničnú spoločnosť,  a.s. poskytnutý konzorciom bánk pozostávajúcim z Tatra banky, a.s., Citibank (Slovakia) a.s. a VÚB, a.s. pre zabezpečenie financovania úhrady straty za výkony poskytnuté na základe zmluvy o výkonoch vo verejnom záujme v roku 2002 bol prerokovaný Úverovým a záručným výborom vlády SR dňa 22.3.2002. Výbor odporúča vláde SR prevziať štátnu záruku za úver pre Železničnú spoločnosť, a.s. poskytnutý konzorciom bank pozostávajúcim z Tatra banky, a.s., Citibank (Slovakia), a.s. a VÚB, a.s. pre zabezpečenie financovania úhrady straty za výkony poskytnuté na základe zmluvy o výkonoch vo verejnom záujme. 
Po skončení zmluvného obdobia sa pristúpi k dôslednej kontrole ocenenia nákladov za výkony vo verejnom záujme a zabezpečí sa ich vecný audit. Po vykonaní vecného a účtovného auditu bude zmluva o výkonoch vo verejnom záujme protokolárne vyhodnotená a na jeho základe sa uskutoční vyúčtovanie výšky poskytnutých preddavkov za rok 2002 vrátane úveru so štátnou zárukou. Správa o protokolárnom vyhodnotení za rok 2002 bude predložená na rokovanie vlády SR. Pracovná verzia predmetného materiálu bola prerokovaná z pohľadu formálnych náležitostí s MF SR.
MF SR postúpilo predmetný návrh na štátnu záruku za úver na posúdenie Úradu pre štátnu pomoc.
Materiál nevyvoláva žiaden dodatočný dopad na verejné financie na rok 2002 schválené zákonom o štátnom rozpočte na rok 2002.
Charakter materiálu nevyvoláva žiadne obmedzenia vo vzťahu k sprístupneniu.